Diari Oficial de la Generalitat Valenciana


Sumari del DOGV 5912, del 12-12-2008 (2008/14351)

RESOLUCIÓ de 5 de desembre de 2008, de la directora de l'Agència Valenciana de Foment i Garantia Agrària, per la qual es convoquen, per a l'any 2009, 25 beques formatives en matèria agroalimentària i de desenvolupament rural.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5912

Data del DOGV
:   12-12-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/14462


Data del document
:   05-12-2008

Organisme emissor
:   Agència Valenciana de Foment i Garantia Agrària

Tipus de document
:   Resolució

Anàlisi jurídica

 Descriptors 

:   * Agència Valenciana de Foment i Garantia Agrària
    * suport econòmic
    * modernització de l'explotació agrària
    * ajuda pública
    * assignació per estudis
    * competitivitat
    * pla de desenvolupament agrícola

RESOLUCIÓ de 5 de desembre de 2008, de la directora de l'Agència Valenciana de Foment i Garantia Agrària, per la qual es convoquen, per a l'any 2009, 25 beques formatives en matèria agroalimentària i de desenvolupament rural. [2008/14071]
Dins del Programa de Desenvolupament Rural de la Comunitat Valenciana 2007-2013 (PDR-CV), aprovat per mitjà de la Decisió de la Comissió C (2008) 3841, de 16 de juliol de 2008, hi ha una mesura relativa a la formació en l'àmbit agrari, alimentari i rural, mesura a la qual aporten fons la Generalitat (un 46,67%), el Fons Europeu Agrícola de Desenvolupament Rural -FEADER (un 20%) i l'administració general de l'Estat (un 33,33%).
Una vegada publicada l'Orde de 4 de desembre de 2008, de la Conselleria d'Agricultura, Pesca i Alimentació, per la qual s'aproven les bases reguladores de les beques formatives en matèria agroalimentària i de desenvolupament rural, per mitjà de la present resolució de la directora de l'Agència Valenciana de Foment i Garantia Agrària es convoca la concessió de 18 beques per a la realització de pràctiques formatives, a fi de facilitar la formació complementària, l'adquisició de noves aptituds i l'especialització i el perfeccionament curricular de jóvens universitaris en l'àmbit de l'administració pública valenciana.
Per tot el que s'ha exposat, i considerant les disposicions de l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública del Consell, en què s'exigix la publicació de les línies de subvenció i l'import global màxim destinat a les subvencions.
En virtut de les facultats conferides en l'article 47.3 del text refós de la Llei de la Hisenda Pública de la Generalitat Valenciana i l'article 13 del Decret 123/2006, pel qual s'aprova l'Estatut de l'Agència Valenciana de Foment i Garantia Agrària, modificat per mitjà del Decret 118/2008, d'1 d'agost, del Consell, segons el que s'establix en el Decret 108/1992, de 6 de juliol, del Govern Valencià, pel qual es regula la concessió de beques, i de conformitat amb les disposicions del vigent Reglament Orgànic i Funcional de la Conselleria d'Agricultura, Pesca i Alimentació, aprovat per mitjà del Decret 121/2007, de 27 de juliol, i modificat per mitjà del Decret 118/2008, d'1 d'agost, del Consell, resolc:
Primer. Objecte
Convocar, d'acord amb els principis de publicitat i concurrència competitiva, concurs públic per a la concessió d'un màxim de 25 beques per a la realització de pràctiques de perfeccionament formatiu, adquisició de noves aptituds, així com l'especialització i el perfeccionament curricular de jóvens universitaris, en matèria agroalimentària i de desenvolupament rural, segons el que s'establix en l'Orde de 4 de desembre de 2008, de la Conselleria d'Agricultura, Pesca i Alimentació, per la qual s'aproven les bases reguladores de les beques formatives en matèria agroalimentària i de desenvolupament rural i aprovar el model de sol·licitud que s'afig a esta resolució com a annex I.
Segon. Finançament
La dotació econòmica per a esta convocatòria puja a un import brut màxim global de cinc-cents mil (500.000) euros, que s'imputaran a càrrec dels pressupostos de l'Agència Valenciana de Foment i Garantia Agrària (AVFGA) per a l'any 2009 (secció 12, entitat 91, capítol IV, línia SE832000).
Es destina un import màxim de tres-cents noranta-nou mil (399.000) euros al concepte de pagament mensual, un import màxim de divuit mil (18.000) euros en concepte de cobertura sanitària i huitanta-tres mil (83.000) euros, en concepte de «borsa de viatje»
D'acord amb l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa, la concessió de les beques quedarà condicionada a l'existència de crèdit adequat i suficient en els pressupostos de la Generalitat Valenciana per a 2009.
Tercer. Duració i pagament de les beques
1. El període de duració de les beques serà d'un any i començarà el dia indicat en la resolució de concessió de beques d'esta convocatòria, que es publicarà en el Diari Oficial de la Comunitat Valenciana.
En el cas que, arribat el 31 de desembre de 2009, el becari no haja completat els 12 mesos des de la seua incorporació a les pràctiques, la beca podrà ser prorrogada per resolució expressa de la directora de l'Agència Valenciana de Foment i Garantia Agrària (AVFGA) pels mesos que resten fins a completar l'any. Esta pròrroga quedarà condicionada a l'existència efectiva i suficient de crèdit en l'exercici pressupostari següent.
2. Cada una de les beques estarà dotada amb mil tres-cents trenta (1.330,00) euros bruts mensuals, l'import de la qual, una vegada aplicades les retencions legals, s'abonarà mensualment, una vegada emés un certificat de conformitat pel tutor de formació assignat al becari per la directora de l'AVFGA.
3. Amb la finalitat de donar cobertura sanitària als adjudicataris de les beques, seran inclosos en una pòlissa col·lectiva subscrita amb una companyia privada de servicis sanitaris, per a la qual cosa es disposa de 18.000,00 euros.
Quart. Termini de presentació de sol·licituds
Les persones aspirants a la beca presentaran la seua sol·licitud, segons el model que es detalla en l'annex I, en el termini de 30 dies naturals, comptadors des de l'endemà de la publicació d'esta resolució de convocatòria en el Diari Oficial de la Comunitat Valenciana.
Els candidats hauran de presentar la sol·licitud al Registre General de la Conselleria d'Agricultura Pesca i Alimentació (c/ Amadeu de Savoia, 2, 46349 València) o a les direccions territorials de la Conselleria d'Agricultura, Pesca i Alimentació d'Alacant, Castelló i València, al carrer del Professor Manuel Sala, 2 (03411), l'avinguda dels Germans Bou, 47 (12886), i el carrer de Gregori Gea, 27 (46297), respectivament, o de qualsevol de les formes que s'establixen en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i adjuntar-hi la documentació que s'establix en la base sisena de l'Orde de 4 de desembre de 2008, de la Conselleria d'Agricultura, Pesca i Alimentació per la qual s'aproven les bases reguladores de les beques formatives en matèria agroalimentària i de desenvolupament rural.
Cinqué. Recursos
Contra esta resolució es pot interposar un recurs potestatiu de reposició davant de la subsecretària de la Conselleria d'Agricultura, Pesca i Alimentació, en la seua qualitat de directora de l'AVFGA, en el termini un mes comptador des de l'endemà de la publicació, de conformitat amb les disposicions dels artícles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, de 13 de gener; o directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptadors des de l'endemà de la publicació, d'acord amb el que es preveu en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, tot això sense perjudici que s'utilitze qualsevol altra via que es considere oportuna.
València, 5 de desembre de 2008.- La directora de l'Agència Valenciana de Foment i Garantia Agrària: Pilar Amigó Salví.